Premierul Marcel Ciolacu, președintele PSD, a declarat, vineri, că inflația era de peste 10% când a preluat el mandatul, dar a scăzut de atunci și pentru finalul acestui an preconizează că va fi sub 5%.
„Am preluat o inflaţie, cred, de 10,3% și am ajuns la una de 5,8-5,9%. E evident că suntem pe trend descendent și sunt convins că spre sfârşitul anului, categoric, va fi o inflaţie sub 5%. De fapt, şi BNR a prognozat acest lucru.
Ce e cel mai îmbucurător e creşterea economică estimată pe anul acesta, dar mai ales pe anul viitor. România a reuşit să nu intre în recesiune”, a declarat Marcel Ciolacu.
El a mai spus că situația se datorează investițiilor: „E prima oară în istoria României când avem plăţi efective de aproape 41 de miliarde în 4 luni, numai în zona de investiţii”.
„Creşterea economică a fost pentru prima oară bazată nu pe consum, ci pe investiţii. Va trebui să implementăm reformele din PNRR, astfel încât, când se vor finaliza aceste investiţii – şi avem de vreo 70 de miliarde atât PNRR, cât şi exerciţiul financiar actual – să fie şi sustenabile”, a mai afirmat liderul PSD.